**Tisztelt Ügyfeleink! Tájékoztatjuk, hogy**

**Egyes építőanyagok értékesítését és kivitelét előre be kell jelenteni**

**2021. július 17. óta egyes építőanyagok csak bejelentés után, a visszaigazolás birtokában értékesíthetők, illetve vihetők ki Magyarország területéről.**

A bejelentést az Innovációs és Technológiai Minisztériumnál kell megtenni a **2021. július 17. óta kezdeményezett** kivitelekre. A bejelentés köteles építőanyagok körét kormányrendelet tartalmazza.[[1]](#footnote-1) Az előírások betartását a rendőrség és a Nemzeti Adó- és Vámhivatal (NAV) közösen ellenőrzi.

2021. augusztus 7-től a rendőrség és a NAV a be nem jelentett vagy a visszaigazolás nélküli építőanyag általános forgalmi adó nélküli értékének negyven százalékáig terjedő közigazgatási bírságot szab ki annak terhére, akinek be kellett volna jelentenie az értékesítést, illetve a kivitelt.

A NAV felhívja a kereskedők, forgalmazók figyelmét, hogy csak olyan, az adott árukört érintő, kiviteli irányú vámeljárást kezdeményezzenek, amelyhez a bejelentés és annak visszaigazolása megtörtént. Így megelőzhetők az árukörhöz kapcsolódó ellenőrzések miatti problémák, a várakozási idő elhúzódása és a szankciók.

A bejelentéssel kapcsolatos tájékoztatók, a bejelentőlap és annak kitöltési útmutatója a következő linken érhető el:

[Magyarország Kormánya - Építőanyagok kivitelével kapcsolatos bejelentő lap és adatkezelési tájékoztató (kormany.hu)](https://kormany.hu/dokumentumtar/epitoanyagok-kivitelevel-kapcsolatos-bejelento-lap-es-adatkezelesi-tajekoztato)

1. A 2021. július 9-től hatályos, a gazdaság újraindítása érdekében meghozandó, az építőipari ellátásbiztonság szempontjából stratégiai jelentőségű nyersanyagok és termékek kivitelével kapcsolatos regisztrációs eljárásról és egyéb intézkedésekről szóló **402/2021. (VII. 8.) Korm. rendelet** 1. melléklete alapján. [↑](#footnote-ref-1)